Beurtkrag: Fase 4 steek weer kop uitFase 4-beurtkrag is weer terug. (Foto: Christel Cornelissen) Te midde van bewerings dat Eskom sy kragsentrales tot op breekpunt bedryf om beurtkragfases te beperk, het die kragvoorsiener Woensdag verhoogde beurtkrag aangekondig. Fase 2 sal Woensdag om 16:00 inskop en Donderdag tot 05:00 duur. Hierna sal fase 3-beurtkrag van 05:00 tot 16:00 geld, gevolg deur fase 4 tot Vrydag om 05:00. Fase 3-beurtkrag geld Vrydag van 05:00 tot Saterdag om 05:00, waarna daar na fase 2 oorgeskakel sal word. Dit sal tot Sondag om 05:00 geld. Daphne Mokwena, waarnemende woordvoerder van Eskom, sê onbeplande instandhoudingswerk het tot ŉ verlies van 15 089 MW gelei, terwyl nog 7 147 MW weens beplande instandhoudingswerk nie gebruik kan word nie. “Oor die afgelope 24 uur is ŉ opwekkingseenheid by die Duvha-kragsentrale weer aanlyn gebring. Terselfdertyd is ŉ eenheid elk by Lethabo, Kendal en Kriel vir herstelwerk van lyn gehaal. Die vertragings om ŉ eenheid elk by Hendrina en Medupi en twee eenhede by Tutuka aanlyn te bring, het tot die kapasiteitsbeperkings bygedra,” sê Mokwena. Vyf oopsiklus-gasturbines by die Ankerlig-kragsentrale is ook vanoggend uit diens gestel vir geskeduleerde opknappings aan die beheerstelsel.